'जीतने के लिए गेल को सस्ते में निपटाना जरूरी'  
चेन्नई के कोच स्टीफन फ्लेमिंग ने कहा कि बैंगलोर को हराने के लिए उनकी टीम को हर हाल में क्रिस गेल को सस्ते में निपटाना होगा।
चेन्नई सुपर किंग्स टीम के कोच स्टीफन फ्लेमिंग ने सोमवार को कहा कि मंगलवार को वानखेड़े स्टेडियम में खेले जाने वाले इंडियन प्रीमियर लीग (आईपीएल) के मौजूदा सत्र के क्वालीफायर मुकाबले में रॉयल चैलेंजर्स बैंगलोर को हराने के लिए उनकी टीम को हर हाल में उसके सलामी बल्लेबाज क्रिस गेल को सस्ते में निपटाना होगा।  फ्लेमिंग ने कहा, "रॉयल चैलेंजर्स भाग्यशाली है कि गेल उसके लिए खेल रहे हैं। साथ ही साथ वह दूसरी टीमों के लिए सबसे बड़ा 'सिर दर्द' बन चुके हैं। हमें रॉयल चैलेंजर्स के खिलाफ अगला मैच खेलना है और जीत हासिल करने के लिए यह बेहद जरूरी है कि हम गेल को सस्ते में आउट कर दें।"  गेल ने रविवार को खेले गए अंतिम लीग मुकाबले में सुपर किंग्स के खिलाफ नाबाद 75 रनों की पारी खेली थी और अपनी टीम को शानदार जीत दिलाकर 10 टीमों की तालिका में शीर्ष पर पहुंचा दिया था। गेल नौ मैचों में 500 से अधिक रन बना चुके हैं। उनके टीम में रहते हुए रॉयल चैलेंजर्स ने आठ मैच जीते हैं।  फ्लेमिंग ने गेल के मौजूदा फार्म को लेकर कहा, "उनका मौजूदा फार्म विस्मयकारी है। मैंने आज तक किसी एक खिलाड़ी का किसी लीग पर इतना असरकारी प्रभाव नहीं देखा था। यह रॉयल चैलेंजर्स का सौभाग्य है कि डिर्क नैन्स चोटिल हुए और उसने गेल के साथ करार किया।"  उल्लेखनीय है कि आईपीएल-4 की नीलामी में गेल को किसी टीम ने नहीं खरीदा था। चार लाख डॉलर की आधार कीमत के साथ गेल को निराशा हाथ लगी थी लेकिन नैन्स के चोटिल होने के बाद रॉयल चैलेंजर्स ने गेल के साथ करार किया। टीम के मालिक विजय माल्या के इस फैसले ने टीम की किस्मत बदल दी। गेल आईपीएल-4 में दो शतक और तीन अर्धशतक लगा चुके हैं।